An aviel hervez Sant Lukaz - Pennad 11 - Le Diocèse de Quimper et Léon\nAccueil - Les évangiles en breton - An Aviel hervez Sant Lukaz - Traduction Danielou - An aviel hervez Sant Lukaz – Pennad 11\nPa bedit, lavarit…\n1 Hogen, en em gavet en eul leh bennag, edo Jezuz o pedi. P’e-neus echuet, e lavar dezañ unan euz e ziskibien : « Aotrou, desk deom penaoz pedi, evel m’e-neus Yann desket d’e ziskibien ».\n2 Lavared a ra dezo : « Pa bedit, lavarit : “Tad, da ano bezet santelleet. Da rouantelez deuet deom. 3 Ro deom bemdez or bara pemdezieg. 4 Pardon deom or pehejou, rag pardoni a reom-ni ive da beb den hag a zo dleour deom. Na lak ket ahanom da goueza en tentadur” ».\nAr mignon tregaser\n5 Lavared a ra dezo : « Piou ahanoh o kaoud eur mignon a zeu d’e di, e-kreiz an noz, da lavared dezañ : “Mignon, prest din teir baraenn, 6 rag eur migon-din o veaji a zo degouezet duman ha n’am-eus netra da zervicha dezañ”. 7 Hag egile a respont euz an diabarz : “N’am hegas ket , emezañ, prennet eo an nor dija hag emaom en or gwele, ma bugale ha me ; ne hellan ket sevel evid roi dit”. 8 Me a lavar deoh : zoken ma ne zav ket dre m’eo hennez e vignon, ahanta ! dre m’eo eun hegaser, e savo evid roi dezañ ar pez e-neus ezomm ».\n9 « Ha me a lavar deoh : goulennit ha roet e vo deoh ; klaskit hag e kavot ; skoit ha digoret e vo deoh. 10 Rag, nep piou bennag a houlenn e vo roet dezañ, an hini a glask a gav ; an hini a sko e vo digoret dezañ. »\n11 « Peseurt taden ho touez, ma houlenn e vab eur pesk digantañ, a roio dezañ eun naer, e leh eur pesk ? 12 Pe c’hoaz ma houlenn eur vi, daoust hag e roio dezañ eur grug ? 13 Ma ouezit c’hwi eta, daoust da veza fall, roi provou mad d’ho pugale, pegement muioh e roio an Tad euz an neñv e Spered Santel d’an neb a houlenn digantañ ».\nAn diaoul mud\n14 Kas a ree Jezuz eun diaoul kuit, ha mud e oa hennez. Hogen, eur wech deut an diaoul er-mêz, e krog an den mud da gomz. Ha souezet an dud.\n15 Med lod anezo a lavar : « Dre Veelzeboul, roue an diaouled, eo e kas an diaouled kuit ». 16 Reou all a glaske kaoud digantañ eur zin en oabl, evid e denti. 17 Anaoud a ra-en o zoñjennou ha lavared dezo : « Peb rouantelez disrannet enni heh-unan a zeu da veza eur goueleh, hag enni e kouez ti war di. 18 Evel-se, ma vez ar zatan disrannet ennan e-unan, penaoz e talho e rouantelez ? 19 Ma kasan-me an diaouled kuit dre Veelzeboul, dre biou e vezont kaset kuit gand ho mibien ? Evel-se, e vo ar re-mañ ho parnerien. 20 Med, ma kasan-me an diaouled kuit dre nerz Doue, neuze eo deuet rouantelez Doue beteg ennoh. »\nAn den kreñv trehet\n21 « Pa vez an den kreñv hag armet-mat o tiwall e lez, ema e vadou e surentez. 22 Med ma teu unan all kreñvoh egetan da drehi warnañ, e tenno digantañ e harnez-brezel e-noa lakeet e fiziañs ennañ hag ingala a ray e breiz. »\nAn neb n’ema ket ganin\n23 « An neb n’ema ket ganin a zo a-eneb din. An neb na zastum ket ganin a strew. »\nSeiz diaoul gwasoh\n24 « Pa ’z eo eet ar spered dihlan e-mêz eun den, e kildro el lehiou dizour, evid klask an diskuiz. 25 Dre ma ne gav ket, e lavar : “Mond a rin en-dro d’am zi m’on deut er-mêz anezan”. Dond a ra hag e gavoud skubet ha fichet. 26 Neuze ez a da gemer gantañ seiz spered falloh egetañ. Dond a reont tre da jom eno. Ha stad diweza an den-ze a zeu da veza gwasoh eged an hini genta. »\nEur vaouez o sevel he mouez\n27 Hogen, e-pad m’ema-en o komz evel-se, e sav eur vaouez he mouez, e-touez an dud. Lavared a ra-hi dezañ : « Eüruz ar hov e-neus da zouget hag ar bronnou az-peus denet. » 28 Med en da respont : « Eüruz kentoh ar re a glev komz Doue hag he mir. »\n29 Evel ma teu an dud d’en em voda, e krog-en da lavared : « Ar rummad-mañ a zo eur rummad fall. Klask a ra eur zin, ha sin ebed ne vo roet dezañ nemed sin Jonaz : 30 evel m’eo deut Jonaz da veza eur zin evid tud Niniv, evel-se e vo mab an den evid ar rummad-man. 31 Rouanez ar Hreisteiz a zavo, da zeiz ar varn, gand tud ar rummad-mañ hag o hondaono, rag deut eo-hi euz penn all ar bed da zelaou furnez Salomon, ha setu ma ’z eus aman muioh eged Salomon. 32 Sevel a ray tud Nin iv, da zeiz ar varn, gand ar rummad-man hag e gondaoni, rag cheñchet o-deus buhez diwar brezegennou Jonaz, ha setu ma ’z eus aman muioh eged Jonaz. »\n33 « Den ebed ne elum eul lamp evid he lakaad en eun toull kuz pe dindan ar boezell, med war ar hantolor, evid ma vo gwelet ar sklêrijenn gand an dud o tond tre. » 23\nMa vez sklêr da lagad\n34 « Lamp da gorv eo da lagad. Pa vez sklêr da lafad, eo sklêrijennet da gorv a-bez. Ma vez fall a-avad, e vo da gorv ive en deñvalijenn. 3 Gwel ’ta hag-eñ n’eo ket teñvalijenn ar sklêrijenn a zo ennout. 36 Ma vez eta da gorv sklêrijennet a-bez, heb lodenn ebed anezañ en deñvalijenn, neuze e vo sklêrijennet penn-da-benn, evel pa vez eul lamp o skedi warnoh ».\nMaleüruz oh-c’hwi, farizianed\n37 E-pad m’edo o komz, eo pedet gand eur farizian da zond da zebri en e di. Mond a ra tre hag astenn ouz taol. 38 Med souezet eo ar farizian o weled n’e-neus ket en em walhet, a-raog debri. 39 An Aotrou a-vad a lavar dezañ : « Evel-se emaoh-c’hwi, farizianed. Nêtaad a rit diavêz an hanaf hag ar plad, med ho tiabarz-deoh a zo le un a laeroñsi hag a zroug. 40 Tud diskiant ! An hini e-neus greet an diavêz, n’e-nefe ket greet an diabarz ive ? 41 Roit kentoh e-giz aluzenn ar pez a zo e-barz ha setu m’eo glan pep tra evidoh.\n42 Maleüruz oh-c’hwi, farizianed : paea a rit an deog diwar ar vent, ar ruz ha pep plantenn, ha lezel a gostezjustis ha karantez Doue ; an dra-mañ eo e tleer ober hep tremen e-biou d’an traou all.\n43 Maleüruz oh-c’hwi, farizianed : kared a rit ar hadoriou kenta er zinagogennou hag ar gourhemennou war al leurgêriou. 44 Maleüruz oh-c’hwi hag a zo evel beziou gwenneet na weler ket mad hag e vale an dud warno, heb gouzoud dezo ».\nMaleüruz oh-c’hwi, tud a lezenn\n45 Lavared a ra dezañ eun den a lezenn : « Mestr, emezañ, gand seurt komzou e rez gaou ouzom ive ». 46 Jezuz a respont : « Maleüruz oh-c’hwi ive, tud a lezenn : karga a rit an dud gand sammou na hellont ket dougen ha c’hwi hoh-unan ne douchit ket ouz ar zammou-ze gand unan zoken euz ho pizied.\n47 Maleüruz oh-c’hwi hag a zav beziou d’ar brofeted hag ho tadou eo o-deus o lazet. 48 Evel-se ez oh testou euz oberou ho tadou hag emaoh a-du ganto : int o-deus lazet ha c’hwi eo ar zaverien beziou. 49 Ha setu perag he-deus Furnez Doue lavaret : “Kas a rin dezo profeted hag ebesteL Lod a vo lazet hag heskinet ganto, 50 evid ma vo goulennet, digand ar rummad-mañ, gwad an oll brofeted, skuillet abaoe penn kenta ar bed, 51 adaleg gwad Abel beteg gwad Zakari, drouglazet etre an aoter hag an Ti. Ya ! lavared a ran deoh : kement-se a vo goulennet digand ar rummad-mañ”.\n52 Maleüruz oh-c’hwi, tuda lezenn : kemeret ho-peus alhwez an anaoudegez. C’hwi ne ’z it ket e-barz hag ar re a zo o vond e-barz n’o lezit ket d’henn ober ».\n53 Pa zeu er-mêz ahalese, e krog ar skriverien hag ar farizianed da gaoud kalz kasoni outañ ha ha da ober eur bern goulennou digantañ. 54 Stigna a reont lasou dezañ, evid paka ar pez a zeu er-mêz euz e henou.